PMIndiaData/PMIndiaSum huggingface dataset:
प्रधानमंत्री ने राष्ट्रीय मानसिक स्वास्थ्य एवं तंत्रिका विज्ञान संस्थान, बेंगुलुरु  के दीक्षांत समारोह को संबोधित किया

प्रधानमंत्री श्री नरेन्‍द्र मोदी ने आज राष्‍ट्रीय मानसिक स्‍वास्‍थ और तंत्रिका विज्ञान संस्‍थान, बेंगलुरू में आयोजित दीक्षांत समारोह को संबोधित किया। उन्‍होंने ग्रेजुएट छात्रों को नसीहत दी कि वे मरीजों का इलाज करते समय हमदर्दी बरतें और समाज में मानसिक बीमारी के संबंध में फैले अंधविश्‍वास को दूर करने के लिए कार्य करें। प्रधानमंत्री ने विशेष अति‍थियों के रूप में बेंगलुरू के विभिन्‍न स्‍कूलों से आए गरीब बच्‍चों का स्‍वागत किया, जो दीक्षांत समारोह में उपस्थित थे। उन्‍होंने डिग्री लेने वाले छात्रों को प्रोत्‍साहित किया कि वे इन बच्‍चों के साथ बातचीत करें। उन्‍होंने कहा कि यह अवसर उनके लिए प्रेरणादायक साबित हो सकता है। प्रधानमंत्री ने ग्रेजुएट हो रहे छात्रों से आग्रह किया कि वे समाज के विभिन्‍न वर्गों के उन लोगों को हमेशा ध्‍यान में रखें, जिन्‍होंने उनकी सफलता में किसी भी रूप में योगदान दिया है। उन्‍होंने कहा कि उन्‍हें हमेशा गरीबों और समाज के वंचित वर्ग के लाभ के लिए कार्य करना चाहिए। उन्‍होंने कहा कि यही स्‍वान्‍त: सुखाय की खुशी पाने का तरीका है। प्रधानमंत्री ने ग्रेजुएट हो रहे छात्रों से कहा कि उन्‍होंने अपनी अंतर आत्‍मा की आवाज के आधार पर यह पेशा चुना है। प्रधानमंत्री ने कहा कि उनका काम कठिन है, लेकिन उन्‍हें विश्‍वास है कि उनकी शिक्षा और सेवा की भावना से उन्‍हें अपना लक्ष्‍य हासिल करने में मदद मिलेगी। प्रधानमंत्री ने कहा कि अक्‍सर अंधविश्‍वास के कारण मानसिक बीमारी का ठीक से इलाज नहीं हो पाता। उन्‍होंने कहा कि मानसिक स्‍वास्‍थ के क्षेत्र में तीन प्रकार की चुनौतियों- अज्ञानता, जागरूकता का अभाव और अंधविश्‍वास का सामना करना पड़ता है। उन्‍होंने कहा कि लोगों को समझना होगा कि मानसिक बीमारी का इलाज हो सकता है और इसे वैज्ञानिक तरीके से पूरी तरह ठीक किया जा सकता है। प्रधानमंत्री ने कहा कि कौशल और शिक्षा के साथ मानसिक बीमारी से पीडि़त मरीज का इलाज करते समय डॉक्‍टरों को हमदर्दी बरतनी चाहिए। प्रधानमंत्री ने सभी पुरस्‍कार विजेताओं और ग्रेजुएट छात्रों को बधाई दी। इस अवसर पर केन्‍दीय मंत्री श्री सदानंद गौड़ा, श्री अनंत कुमार और श्री जे पी नड्डा, कर्नाटक के राज्‍यपाल श्री वजूभाई वाला और कर्नाटक के मुख्‍यमंत्री श्री सिद्धा रमैया मौजूद थे। प्रधानमंत्री ने निमहंस में एमआर-पीईटी केन्‍द्र का उद्घाटन किया।
प्रधानमंत्री का ऑस्‍ट्रेलिया यात्रा को लेकर मीडिया को दिया गया वक्तव्‍य

महामहिम प्रधानमंत्री श्री टोनी एबॉट और मीडिया के मित्रों, मैं प्रधानमंत्री श्री एबॉट आस्‍ट्रेलिया के लोगों और संघीय और राज्‍य सरकारों का अब तक की शानदार दौरे के लिए धन्‍यवाद देता हूं। प्रधानमंत्री श्री एबॉट और मैंने पिछले सप्‍ताह एक साथ पूर्वी एशिया शिखर सम्‍मेलन जी-20 और इस द्विपक्षीय शिखर वार्ता के दौरान साथ समय बिताया। यह हमारे सम्‍बंधों की विस्‍तृत रूपरेखा को दर्शाता है जो शांतिपूर्ण और स्‍मृद्धशाली विश्‍व की परिकल्‍पना के लिए तेजी से बढ़ रही भागीदारी और विस्‍तृत द्विपक्षीय सम्‍बंधों से प्रदर्शित होता है। यह एक स्‍वभाविक भागीदारी है जो हमारे साझा मूल्‍यों और हितों और सामरिक समुद्री स्थिति से जुड़ी है। भारत और ऑस्‍ट्रेलिया के बीच महान आर्थिक भागीदारी है। हर क्षेत्र जैसे कृषि, कृषि-प्रसंस्‍करण, संसाधन, ऊर्जा, वित्‍त, आधारभूत ढांचा, शिक्षा, विज्ञान और प्रौद्योगिकी के क्षेत्र में भागीदारी के कई अवसर हमारे सामने हैं। भारत में आर्थिक वातावरण बदल गया है। मेरा विश्‍वास है कि अब भारत में अवसरों को मजबूत कार्यक्रमों में बदलना कई आसान हो गया है। प्रधानमंत्री एबॉट और मैंने हमारी आर्थिक भागीदारी को सही गति देने के लिए आवश्‍यक कदमों पर बातचीत की है। सीईओ फोरम का पुनर्गठन करना एक महत्‍वपूर्ण कदम है। हम विस्‍तृत आर्थिक भागीदारी पर समझौते पर बातचीत को गति देने पर सहमत हुए हैं। मैंने भारतीय व्‍यापारियों को ऑस्‍ट्रेलिया के बाजारों में आसानी से पहुंच और निवेश प्रस्‍तावों को शीघ्र अनुमति देने की बात कही है। भारत वर्ष 2015 में ऑस्‍ट्रेलिया में ‘मेक इन इंडिया’ कार्यक्रम का आयोजन करेगा। ऑस्‍ट्रेलिया भी जनवरी 2015 में भारत में व्‍यापार सप्‍ताह का आयोजन करेगा। हम नागरिक परमाणु समझौते पर विचार-विमर्श को शीघ्र पूरा करने पर सहमत हुए हैं जिससे ऑस्‍ट्रेलिया को दुनिया में सबसे अधिक सुरक्षित परमाणु ऊर्जा कार्यक्रम में भागीदारी करने का अवसर मिलेगा। क्रिकेट और हॉकी ने दोनों देशों के नागरिकों को जोड़ा है। मैं जानता हूं कि यहां योग बहुत अधिक चर्चा में है। हमें दोनों देशों के नागरिकों के बीच सम्‍पर्क और बढ़ाने की आवश्‍यकता है। मुझे आज हस्‍ताक्षर किए गए नये सांस्‍कृतिक आदान-प्रदान कार्यक्रम से बहुत प्रसन्‍नता हुई है। भारत फरवरी 2015 तक सि‍डनी में एक सांस्‍कृतिक केन्‍द्र की स्‍थापना करेगा। हम ऑस्‍ट्रेलिया में वर्ष 2015 में एक भारत पर्व और पर्यटन सप्‍ताह आयोजित करने की योजना बना रहे हैं। सामाजिक सुरक्षा समझौता वास्‍तव में एक सराहनीय कदम है। इससे हमारे व्‍यापारिक सम्‍बंधों जिसमें विशेष तौर पर सेवा क्षेत्र सम्‍मलित है को मजबूत करने में मदद मिलेगी। मैं सुरक्षा सहयोग के लिए नए ढांचे का हार्दिक स्‍वागत करता हूं। सुरक्षा और रक्षा हमारे लिए महत्‍वपूर्ण हैं और भारत- ऑस्‍ट्रेलिया की भागीदारी- क्षेत्रीय शांति और स्थिरता और आतंकवाद तथा अंतरदे‍शीय अपराधों से निपटने के क्षेत्र में तेजी से बढ़ रही है। आज सुबह प्रधानमंत्री एबॉट के साथ ऑस्‍ट्रेलिया के युद्ध स्‍मारक के भ्रमण ने मुझे इस बात की याद दिलाई कि हमें एक बेहतर विश्‍व के मिलकर प्रयास करने हैं। अंत में समापन करते हुए मैं कहना चाहूंगा कि भारत से किसी प्रधानमंत्री की यात्रा को लगभग तीन दशक हो गए हैं। दो महीने के भीतर एक दूसरे देशों के बीच दौरे करने का निर्णय हमारे सुनहरे भविष्‍य का एक उदाहरण है। मैं ऑस्‍ट्रेलिया की संसद में बोलने का अवसर देने से बहुत प्रभावित हुआ हूं और प्रधानमंत्री एबॉट के साथ मेलबॉन क्रिकेट मैदान में शाम बिताने का इंतजार कर रहा हूं। आप सभी का फिर एक बार धन्‍यवाद।
प्रधानमंत्री ने गुजरात दिवस के अवसर पर गुजरात वासियो को शुभकामनाएं दी

प्रधानमंत्री श्री नरेन्द्र मोदी ने गुजरात दिवस के अवसर पर गुजरात वासियों को शुभकामनाएं दी हैं। अपने संदेश में प्रधानमंत्री श्री नरेन्द्र मोदी ने कहा “ गुजरात के लोग अपनी सादगी और उद्यमशीलता के लिए उत्साह हेतु जाने जाते हैं। गुजरात ने देश के इतिहास में विशेष तौर पर स्वतंत्रता आंदोलन के दौरान अहम योगदान दिया हैं। मैं आशा व्यक्त करता हूं कि गुजरात देश की प्रगति में निरन्तर प्रोत्साहन प्रदान करता रहेगा।’’
प्रधानमंत्री की भारतीय राजस्‍व सेवा अधिकारी प्रशिक्षुओं के साथ मुलाकात

भारतीय राजस्‍व सेवा के 168 अधिकारी प्रशिक्षुओं (भूटान रॉयल सेवा के दो अधिकारियों सहित) के साथ प्रधानमंत्री श्री नरेंद्र मोदी ने आज मुलाकात की। प्रधानमंत्री ने इन अधिकारी प्रशिक्षुओं के साथ हाल के केंद्रीय बजट, करदाताओं की संख्‍या में वृद्धि और नवाचार और प्रौद्योगिकी जैसे विषयों पर बातचीत की। उन्‍होंने इन अधिकारी प्रशिक्षुओं का आह्वान किया कि वे जन-आकांक्षाओं को पूरा करने की दिशा में काम करे।
प्रधानमंत्री 01 अक्टूबर को स्वच्छ भारत मिशन- शहरी 2.0 और अमृत 2.0 का शुभारंभ करेंगे

हमारे सभी शहरों को ‘कचरा मुक्त’ और ‘जल सुरक्षित’ बनाने के लिए मिशन तैयार किए गए हैं प्रधानमंत्री श्री नरेन्द्र मोदी एक ऐतिहासिक पहल के तहत 01 अक्टूबर, 2021 को सुबह 11 बजे डॉ. अंबेडकर इंटरनेशनल सेंटर, नई दिल्ली में स्वच्छ भारत मिशन-शहरी 2.0 और इसके साथ ही कायाकल्प एवं शहरी सुधार के लिए अटल मिशन 2.0 का शुभारंभ करेंगे। प्रधानमंत्री के दृष्टिकोण के अनुरूप, एसबीएम-यू 2.0 और अमृत 2.0 को हमारे सभी शहरों को ‘कचरा मुक्त’ और ‘जल सुरक्षित’ बनाने की आकांक्षा को साकार करने के लिए तैयार किया गया है। ये प्रमुख मिशन भारत में तेजी से शहरीकरण की चुनौतियों का प्रभावी ढंग से समाधान करने की दिशा में एक कदम आगे बढ़ने का संकेत देने के साथ-साथ सतत विकास लक्ष्य 2030 की उपलब्धि में योगदान करने में भी मददगार होंगे। आवास एवं शहरी मामलों के केन्‍द्रीय मंत्री एवं राज्य मंत्री तथा राज्यों एवं केन्‍द्रशासित प्रदेशों के शहरी विकास मंत्री भी इस अवसर पर उपस्थित रहेंगे। स्वच्छ भारत मिशन-शहरी 2.0 के बारे में एसबीएम-यू 2.0 सभी शहरों को ‘कचरा मुक्त’ बनाने और अमृत के अंतर्गत आने वाले शहरों के अलावा अन्य सभी शहरों में धूसर और काले पानी के प्रबंधन को सुनिश्चित करने, सभी शहरी स्थानीय निकायों को ओडीएफ+ और 1 लाख से कम जनसंख्‍या वाले को ओडीएफ++ के रूप में तैयार करने की परिकल्पना करता है, जिससे शहरी क्षेत्रों में सुरक्षित स्वच्छता के लक्ष्‍य को पूरा किया जा सके। मिशन के तहत ठोस अपशिष्ट के स्रोत पृथक्करण, 3-आर, रिड्यूस (कम करें) रियूज (पुन: उपयोग), रिसाइकल (पुर्नचक्रण) के सिद्धांतों का उपयोग करने, सभी प्रकार के शहरी ठोस कचरे के वैज्ञानिक प्रसंस्करण और प्रभावी ठोस अपशिष्ट प्रबंधन के लिए डंपसाइट के सुधार पर ध्यान केंद्रित किया जाएगा। एसबीएम-यू 2.0 का परिव्यय लगभग 1.41 लाख करोड़ रुपये है। अमृत 2.0 के बारे में अमृत 2.0 का लक्ष्य लगभग 2.64 करोड़ सीवर/सेप्टेज कनेक्शन प्रदान करके लगभग 2.68 करोड़ नल कनेक्शन और 500 अमृत शहरों में सीवरेज और सेप्टेज का शत-प्रतिशत कवरेज करते हुए, लगभग 4,700 शहरी स्थानीय निकायों में सभी घरों में पेयजल की आपूर्ति का शत-प्रतिशत कवरेज प्रदान करना है, जिससे शहरी क्षेत्रों में 10.5 करोड़ से अधिक लोगों को लाभ होगा।अमृत 2.0 सर्कुलर इकोनॉमी के सिद्धांतों को अपनाएगा और सतह एवं भूजल निकायों के संरक्षण और कायाकल्प को बढ़ावा देगा। मिशन नवीनतम वैश्विक प्रौद्योगिकियों और कौशल का लाभ उठाने के लिए जल प्रबंधन और प्रौद्योगिकी उप-मिशन में डेटा आधारित शासन को बढ़ावा देगा। शहरों के बीच प्रगतिशील प्रतिस्पर्धा को बढ़ावा देने के लिए ‘पेयजल सर्वेक्षण’ आयोजित किया जाएगा। अमृत 2.0 का परिव्यय लगभग 2.87 लाख करोड़ रुपये है। एसबीएम-यू और अमृत का प्रभाव एसबीएम-यू और अमृत ने पिछले सात वर्षों के दौरान शहरी परिदृश्य को बेहतर बनाने में महत्वपूर्ण योगदान दिया है। इन दोनों प्रमुख मिशनों ने नागरिकों को जल आपूर्ति और स्वच्छता की बुनियादी सेवाएं प्रदान करने की क्षमता में वृद्धि की है। स्वच्छता आज जन आंदोलन बन गया है। सभी शहरी स्थानीय निकायों को खुले में शौच से मुक्त (ओडीएफ) घोषित कर दिया गया है और 70 प्रतिशत ठोस कचरे को अब वैज्ञानिक रूप से संसाधित किया जा रहा है। अमृत 1.1 करोड़ घरेलू नल कनेक्शन और 85 लाख सीवर कनेक्शन जोड़कर जल सुरक्षा सुनिश्चित करने में जुटा है, जिससे 4 करोड़ से अधिक लोग लाभान्वित होंगे।
प्रधानमंत्री ने वीडियो कॉन्फ्रेंस के माध्यम से श्रीसाईलम में राष्ट्रीय जन जागृति धर्म सम्मेलन को संबोधित किया

प्रधानमंत्री श्री नरेन्द्र मोदी ने आज वीडियो कॉन्फ्रेंस के माध्यम से श्रीसाईलम में राष्ट्रीय जन जागृति धर्म सम्मेलन को संबोधित किया। प्रधानमंत्री ने उगड़ी के अवसर पर सभी को शुभकामना देते हुए कहा कि उगड़ी नई शुरूआत और नई आशाओं का त्यौहार है। प्रधानमंत्री ने कहा कि सरकार स्पष्ट लक्ष्यों और समयसीमा के साथ विभिन्न योजनाओं पर कार्य कर रही है। उन्होंने इस संदर्भ में जन धन खाता खोलने, गरीबों के लिए बीमा, उज्ज्वला रसोई गैस कनेक्शन, मुद्रा योजना और प्रधानमंत्री आवास योजना आदि में हुई प्रगति की चर्चा की। उन्होंने कहा कि संरचना विकसित करने की गति काफी बढ़ी है। उन्होंने आयुष्मान भारत योजना तथा राष्ट्रीय पोषाहार मिशन का भी जिक्र किया। उन्होंने कहा कि स्वच्छ भारत मिशन से देश में स्वच्छता कवरेज में काफी अधिक वृद्धि हुई है। प्रधानमंत्री ने कहा कि आज स्वयं लोग ही चाहते हैं कि जल्दी से जल्दी देश को कमजोरियों से छुटकारा मिले। उन्होंने कहा कि सरकार राष्ट्र निर्माण कार्य के लिए कठिन परिश्रम के साथ काम कर रही है और सबके समर्थन से इन प्रयासों को गति मिलेगी।
प्रधानमंत्री ने इंडोनेशिया में विमान दुर्घटना पर दुख व्‍यक्‍त किया

प्रधानमंत्री श्री नरेन्‍द्र मोदी ने इंडोनेशिया में विमान दुर्घटना पर दुख व्‍यक्‍त किया है। प्रधानमंत्री ने कहा, “इंडोनेशिया में विमान दुर्घटना की खबर बेहद दुर्भाग्‍यपूर्ण है। मेरी संवेदनाएं मृतकों के परिजनों के साथ हैं और मैं घायलों के शीघ्र स्‍वस्‍थ होने की कामना करता हूं।”
प्रधानमंत्री ने झारखंड में आयोजित वैश्विक निवेशक सम्‍मेलन 2017 के लिए शुभकामनाएं दी

प्रधानमंत्री श्री नरेन्‍द्र मोदी ने झारखंड में आयोजित वैश्विक निवेशक सम्‍मेलन 2017 के लिए शुभकामनाएं दी हैं। प्रधानमंत्री ने कहा, ‘इन्‍वेस्‍ट झारखंड के लिए शुभकामनाएं। मेरी कामना है कि इस सम्‍मेलन के दौरान विचार-विमर्श के सकारात्‍मक परिणाम प्राप्‍त हों, जिनका झारखंड के विकास में योगदान मिले। इन्‍वेस्‍ट झारखंड से प्राप्‍त निवेश से राज्‍य की जनता के लिए कई अवसरों का सृजन होगा और उनकी आकांक्षाओं को आयाम मिलेंगे। झारखंड की जनता के कौशल और दृढ़संकल्‍प तथा झारखंड सरकार के सकारात्‍मक प्रयासों से राज्‍य में अभूतपूर्व विकास हो रहा है।’
मंत्रिमंडल ने सूक्ष्‍म, लघु एवं मध्‍यम उद्यम (एमएसएमई) के क्षेत्र में भारत और रूस के बीच समझौता-ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने सूक्ष्‍म, लघु एवं मध्‍यम उद्यम मंत्रालय के अधीन एक सार्वजनिक क्षेत्र उपक्रम राष्‍ट्रीय लघु उद्योग निगम लिमिटेड (एनएसआईसी) और रूस के जेएससी-रूसी लघु एवं मध्‍यम व्‍यापार निगम (आरएसएमबी निगम) के बीच समझौता-ज्ञापन पर हस्‍ताक्षर करने की मंजूरी दे दी। रूस के राष्‍ट्रपति के भारत आगमन के दौरान समझौता ज्ञापन पर हस्‍ताक्षर किए जाएंगे। समझौता ज्ञापन का उद्देश्‍य दोनों देशों के लघु एवं मध्‍यम उद्यमों के बीच सहयोग को बढ़ाना है। इससे दोनों देशों के एमएसएमई क्षेत्र में ठोस रूपरेखा और सक्षम माहौल पैदा होगा। इसके जरिए दोनों देश एक-दूसरे की शक्तियों, बाजारों, प्रौद्योगिकियों, नीतियों आदि को समझने में सक्षम होंगे। समझौता-ज्ञापन के जरिए दोनों देशों के उद्यमों के बीच सहयोग बढ़ेगा और एमएसएमई क्षेत्र में प्रौद्योगिकी अंतरण, संयुक्‍त उपक्रम और व्‍यापारिक साझेदारी के संबंध में सतत व्‍यापारिक गठबंधन शुरू करने में मदद मिलेगी। क्षमता निर्माण, उद्यमशीलता विकास की शुरूआत, प्रदर्शनियों के जरिए एक-दूसरे के बाजार में भागीदारी बढ़ाने के विषय को भी समझौत-ज्ञापन में शामिल किया गया है। इस सहयोग से भारतीय एमएसएमसी क्षेत्र में नये अवसरों के द्वार खुलने की उम्‍मीद है। नये बाजार, संयुक्‍त उपक्रम, उत्‍कृष्‍ट व्‍यवहारों और प्रौद्योगिकी सहयोग के जरिए इसकी पूर्ति की जाएगी। एनएसआईसी को इस तरह के सहयोग का बहुत अनुभव है, इसलिए समझौता-ज्ञापन की गतिविधियों को लागू करने के लिए यह एक उचित संगठन है।
कैबिनेट ने भारत और नीदरलैंड के बीच स्थानीय नियोजन, जल प्रबंधन और मोबिलिटी प्रबंधन के क्षेत्र में तकनीक सहयोग पर हुए एमओयू के विस्तार को स्वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय कैबिनेट ने भारत और नीदरलैंड के बीच अप्रैल, 2018 में स्‍थानीय नियोजन जल प्रबंधन और मोबिलिटी प्रबंधन के क्षेत्र में तकनीकी सहयोग पर हुए समझौता ज्ञापन (एमओयू) को स्‍वीकृति दे दी है। विवरण इस एमओयू का उद्देश्‍य जल आपूर्ति एवं निकासी व्‍यवस्‍था, अपशिष्‍ट जल के पुन: उपयोग और पुन: चक्रीकरण, जल स्रोतों के कृत्रिम विकास के द्वारा स्‍वच्‍छ जल का संरक्षण, एकीकृत ठोस अपशिष्‍ट प्रबंधन और धरोहर संरक्षण त‍था परस्‍पर लाभ के लिएसमानता, किफायती आवास, स्‍मार्ट सिटी विकास, भोगौलिक सूचना प्रणाली (जीआईएस) के आधार पर दोनों देशों के बीच स्‍थानीय नियोजन, जल प्रबंधन और मोबिलिटी प्रबंधन के क्षेत्रों में भागीदारी को प्रोत्‍साहन और इसे मजबूत बनाना है। क्रियान्‍वयन की रणनीति इस समझौता ज्ञापन के अंतर्गत भागीदारी के वास्‍ते कार्यक्रमों के लिए रणनीति बनाने और उन्‍हें लागू करने के लिए एक संयुक्‍त कार्य समूह (जेडब्‍ल्‍यूजी) का गठन किया जाएगा। संयुक्‍त कार्य समूह की भारत और नीदरलैंड में बारी-बारी से साल में एक बार बैठक होगी। प्रमुख प्रभाव एमओयू से दोनों देशों के बीच स्‍थानीय नियोजन, जल प्रबंधनऔर मोबिलिटी प्रबंधन के क्षेत्र में द्विपक्षीय सहयोग को बढ़़ावा मिलेगा। लाभार्थी एमओयू से स्‍थानीय नियोजन, जल प्रबंधन और मोबिलिटी प्रबंधन, स्‍मार्ट सिटी विकास, किफायती आवास, अपशिष्‍ट प्रबंधन, शहरी पर्यावरण और धरोहर संरक्षण के क्षेत्रों में रोजगार पैदा होने का अनुमान है।
पाकिस्तान द्वारा ज़की-उर-रहमान लखवी को बेल दिए जाने पर लोक सभा में प्रधानमंत्री के वक्तव्य का मूल पाठ

आदरणीय अध्यक्ष महोदया, बांग्लादेश के राष्ट्रपति जी आज यहाँ आए, तो मैं उनके साथ मीटिंग में व्यस्त था। आज सदन ने पाकिस्तान में जो तत्कालीन घटना घटी है उसके विषय में एक स्वर से चिंता जताई है, निंदा जताई है। भारत सरकार ने इस घटना के तुरंत बाद पाकिस्तान को कड़े-से-कड़े शब्दों में भारत की भावना को व्यक्त किया है, उनको पहुचाया है, message. पाकिस्तान से अपेक्षा की है की अभी-अभी उनके यहाँ जो भयंकर घटना घटी है, और बच्चों का जो भयंकर संहार हुआ- जितनी पीड़ा पाकिस्तान को हुई है, भारत को उससे रत्ती भर कम नही हुई है। हिन्दुस्तान के हर बच्चे के आँख में आँसू हैं, हर हिन्दुस्तानी की आँख में आँसू हैं। और उसके तुरंत बाद, इस प्रकार का रवैया- ये दुनिया भर के मानवतावादी हर व्यक्ति के लिए बहुत बड़ा सदमा पहुचाने वाला है। पाकिस्तान को उचित शब्दों में बात पहुँचा दी गयी है, और सदन ने जो भावना व्यक्त की है, उस भावना का आदर करते हुए, सरकार की आगे की गतिविधियाँ उसी के सन्दर्भ में रहेंगी, उसी प्रकाश में रहेंगीं। विदेश मंत्री बांग्लादेश के राष्ट्रपति जी की आज की व्यस्तता से मुक्त हो कर के विस्तार से Monday को सदन में अपना बयान देंगीं और सदन और देश को अवगत कराएँगीं।
प्रधानमंत्री ने शतरंज के मशहूर चैंपियन मैग्नस कार्लसन के खिलाफ आर प्रज्ञानानंद की जीत पर प्रसन्नता व्यक्त की

प्रधानमंत्री श्री नरेन्द्र मोदी ने ऑनलाइन शतरंज टूर्नामेंट में मशहूर चैम्पियन मैग्नस कार्लसन के खिलाफ आर प्रज्ञानानंद की जीत पर प्रसन्नता व्यक्त की है। प्रधानमंत्री ने एक ट्वीट में कहा; "हम सभी युवा प्रतिभाशाली आर प्रज्ञानानंद की सफलता पर ख़ुशी मना रहे हैं। मशहूर चैंपियन मैग्नस कार्लसन के खिलाफ जीत दर्ज करने की उनकी उपलब्धि पर गर्व है। मैं प्रतिभाशाली प्रज्ञानानंद को उनके भविष्य के प्रयासों के लिए शुभकामनाएं देता हूं।"
प्रधानमंत्री श्री नरेन्द्र मोदी औरसऊदी अरब के क्राउन प्रिंस मोहम्मद बिन सलमान बिन अब्दुलअज़ीज़ अलसऊदके बीच टेलीफोन पर बातचीत

प्रधानमंत्री श्री नरेन्द्र मोदी ने आज सऊदी अरब के क्राउन प्रिंसमहामहिम मोहम्मद बिन सलमान के साथ टेलीफोन पर बातचीत की। दोनों नेताओं ने 2019 में स्थापित द्विपक्षीय रणनीतिक भागीदारी परिषद के कामकाज की समीक्षा कीऔर भारत–सऊदी भागीदारी के सतत विकास परसंतोष व्यक्त किया। प्रधानमंत्री श्री मोदी ने दोनों देशों के बीच व्यापार एवं निवेश में और अधिक विस्तार की अपनी इच्छा जाहिर कीऔर उन अवसरों को रेखांकित किया, जो भारतीय अर्थव्यवस्था सऊदी निवेशकों को प्रदान करती है। दोनों नेता भारत और सऊदी अरब के बीच विशेष मित्रता और दोनों देशों के लोगों के बीच पारस्परिक संपर्क की भावना के अनुरूप, कोविड –19 महामारी के खिलाफ एक दूसरे के प्रयासों को समर्थन देना जारी रखने पर सहमत हुए। उन्होंने पारस्परिक हित के क्षेत्रीय और अंतरराष्ट्रीय गतिविधियों की भी समीक्षा की। प्रधानमंत्री श्री मोदी ने महामहिम क्राउन प्रिंस को भारत दौरे पर आने के अपने आमंत्रण को दोहराया।
भारत और बांग्‍लादेश के बीच कोस्‍टल शिपिंग के बारे में समझौता

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और बांग्‍लादेश के बीच समझौते को मंजूरी दे दी है। यह समझौता दोनों देशों के बीच तटीय रास्‍ते से माल के आवागमन की सुविधा देगा। भारत और बांग्‍लादेश के बीच आयात-निर्यात व्‍यापार से माल ढुलाई के खर्च में कमी आएगी। इससे भारतीय तटीय जहाजों के लिए नए अवसर खुलेंगे और भारतीय बंदरगाहों की पोर्ट क्षमताओं का उपयोग भी बढ़ेगा। इससे भारत बांग्‍लादेश सीमा पर जमीनी सीमा शुल्‍क चौकी और एकीकृत चेक पोस्‍ट पर भीड़ कम करने में मदद मिलेगी। भारतीय बंदरगाह बांग्‍लादेश कार्गो के लिए ट्रांसशिपमेंट पोर्ट के रूप में कार्य कर रहे हैं जिन्‍हें भारत – बांग्‍लादेश तटीय व्‍यापार के परिणाम स्‍वरूप अधिक लाभ होगा। भारत और बांग्‍लादेश अन्‍य देशों के जलपोतों के साथ भी समान बर्ताव करेंगे जैसा कि अंतर्राष्‍ट्रीय समुद्री परिवहन में अपने राष्‍ट्रीय जलपोतों के साथ करते हैं। भारत और बांग्‍लादेश के बीच जलपोत परिवहन शुरू होने से दोनों देशों के बीच आपसी व्‍यापार बढ़ेगा और आयात – निर्यात कार्गो की लागत कम होगी।
मंत्रिमंडल ने कश्‍मीर घाटी में कश्‍मीरी प्रवासियों के पुनर्वास के लिए सरकारी नौकरी देने तथा रास्‍ते की आवासीय सुविधा देने के प्रस्‍ताव को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कश्‍मीर घाटी में कश्‍मीरी प्रवासियों के पुनर्वास के लिए सरकारी नौकरी देने तथा रास्‍ते की आवासीय सुविधा देने के प्रस्‍ताव को मंजूरी दे दी है। इस पर कुल 2,000 करोड़ रूपये का खर्चा आएगा। अभी पंजीकृत रूप से 62,000 कश्‍मीरी प्रवासी परिवार जम्‍मू, दिल्‍ली, राष्‍ट्रीय राजधानी क्षेत्र और देश के अन्‍य हिस्‍सों में रह रहे है। नये प्रस्‍ताव से भारत सरकार की अतिरिक्‍त सहायता से कश्‍मीरी प्रवासियों को राज्‍य सरकार की 3,000 अतिरिक्‍त नौकरियां मिलेंगी। प्रस्ताव से कश्‍मीरी प्रवासियों के लिए रास्‍ते की आवासीय सुविधा तैयार की जा सकेगी। इनमें ऐसे लोग शामिल होंगे, जिन्‍हें राज्‍य सरकार ने नौकरी दी है या जिन्‍हें नौकरी दी जाएगी। इससे पहले, 2008 में कश्‍मीर घाटी में प्रवासियों को लौटने में सहायता के लिए 1618.40 करोड़ रूपये का पैकेज घोषित किया गया था।
प्रधानमंत्री ने 1 जुलाई से लागू होने वाली जीएसटी को लेकर हुई प्रगति की समीक्षा की

प्रधानमंत्री ने 1 जुलाई से लागू होने वाली जीएसटी की स्थिति की आज समीक्षा की। ढाई घंटे तक चलने वाली बैठक में वित्त मंत्री अरुण जेटली, वित्त मंत्रालय, प्रधानमंत्री कार्यालय के शीर्ष अधिकारियों और कैबिनेट सचिव ने हिस्सा लिया। बैठक के दौरान, प्रधानमंत्री ने विशेष रूप से कार्यान्वयन के विभिन्न पहलुओं की समीक्षा की । इनमें आईटी तत्परता, मानव संसाधन तत्परता, प्रशिक्षण और अधिकारियों के संवेदीकरण, पूछताछ से निपटने की प्रक्रिया और निगरानी आदि मुद्दे शामिल है । प्रधानमंत्री को बताया गया कि जीएसटी सिस्टम जैसे कि आईटी बुनियादी ढांचा, अधिकारियों के प्रशिक्षण, बैंकों के साथ एकीकरण और मौजूदा करदाताओं के नामांकन समय से संपन्न होंगे और 1 जुलाई से इसका कार्यान्वयन किया जा सकेगा। सूचना सुरक्षा प्रणाली के बारे में भी चर्चा की गई। सवालों का समय से जवाब देने के लिए टिवटर हैंडलर – @askGst_GOI को शुरू किया गया है। इस संबंध में अखिल भारतीय टोल फ्री नं. 1800-1200-232 को भी शुरू किया गया है। प्रधान मंत्री ने जोर देकर कहा कि 1 जुलाई से जीएसटी का कार्यान्वयन सभी हितधारकों राजनीतिक दलों, व्यापार और उद्योग संगठनों के सामूहिक प्रयासों का नतीजा है। उन्होंने जीएसटी को अर्थव्यवस्था के लिए एक नया मोड़ बताया जो देश के इतिहास में एक अभूतपूर्व कदम है। उन्होंने अधिकारियों को निर्देश दिया कि एक राष्ट्र; एक बाजार, एक कर से आम आदमी को काफी फायदा होगा। प्रधानमंत्री ने जीएसटी को देखते हुए साइबर सुरक्षा पर प्रमुख रूप से ध्यान देने को कहा।
प्रधानमंत्री की आगामी मलेशिया और सिंगापुर की यात्रा

प्रधानमंत्री श्री नरेन्द्र मोदी 21 नवंबर 2015 से लेकर 24 नवंबर 2015 तक मलेशिया और सिंगापुर के दौरे पर रहेंगे। प्रधानमंत्री ने फेसबुक पोस्ट की एक श्रृंखला में कहा है- मैं मलेशिया और सिंगापुर की यात्रा पर रहूंगा। मलेशिया में मैं आसियान-भारत शिखर सम्मेलन और दसवें पूर्वी एशिया शिखर सम्मेलन में हिस्सा लूंगा। मैं शिखर सम्मेलन में हिस्सा ले रहे दुनिया के अन्य नेताओं के साथ-साथ मलेशिया के प्रधानंमत्री नजीब रजाक से भी मिलूंगा। सिंगापुर और भारत के राजनयिक संबंध के 50 वर्ष पूरे होने के मौके पर मैं वहां के प्रधानमंत्री ली शीन लूंग से भी विचार-विमर्श करूंगा। मलेशिया और सिंगापुर की मेरी इस यात्रा का मकसद इन देशों से भारत के आर्थिक संबंधों को मजबूत बनाना और सुरक्षा सहयोग को बढ़ाना है। आपको इस बारे में सारी खबरें और ताजा जानकारी मोबाइल एप – app.http://nm4.in/dnldapp पर मिलेगी। मलेशिया हमारी एक्ट ईस्ट नीति के मूल में है। 2010 से ही भारत मलेशिया का सामरिक साझीदार रहा है। भारत के विभिन्न बुनियादी ढांचा परियोजनाओं में मलेशिया का निवेश काफी अच्छा है। भारत के साथ मलेशिया के व्यापार की रफ्तार भी काफी अच्छी है। खास कर कमोडिटी (जींस कारोबार) का व्यापार काफी मजबूत है। मलेशिया की यात्रा के दौरान मैं वहां के प्रधानमंत्री नजीब रजाक से मिलूंगा और दोनों देशों के रिश्तों के बारे में बात करूंगा। मैं तोराना गेट के उद्घाटन समारोह पर आयोजित कार्यक्रम में हिस्सा लूंगा और मलेशिया के कॉरपोरेट जगत के लोगों से भी मिलूंगा। इस यात्रा के दौरान मैं रामकृष्ण मिशन भी जाऊंगा और वहां स्वामी विवेकानंद की मूर्ति के उद्घाटन समारोह में भाग लूंगा। इसके अलावा बातू केव (गुफा) मंदिर के भी दर्शन करूंगा। मलेशिया में भारतीय मूल के 20 लाख लोग रहते हैं। उनसे सामुदायिक कार्यक्रम में भेंट होगी। भारतीय समुदाय के लोगों को उनकी उपलब्धियों और दोनों देशों को नजदीक लाने की भूमिका के लिए सलाम करना चाहिए। मलेशिया के बाद मैं सिंगापुर की यात्रा करूंगा। यह यात्रा एक खास मौके पर हो रही है और यह मौका है भारत और सिंगापुर के बीच मजबूत राजनयिक रिश्तों के पूरे होने का। भारत से सिंगापुर से जुड़ने की जबरदस्त अहमियत है। सिंगापुर भारत में अग्रणी निवेशक देशों में से एक है। सिंगापुर भारत में अपने कारोबार को लगातार बढ़ा रहा है। सिंगापुर की सफलता वास्तव में गौर करने लायक है। शहरी विकास, शहरी परिवहन, कचरा प्रबंधन, बंदरगाह विकास और कौशल विकास में उनकी सफलता जगजाहिर है। भारत और सिंगापुर के सहयोग के मामले में मेरी यह यात्रा इन प्रमुख क्षेत्रों पर केंद्रित होगी। सिंगापुर में मेरा पहला कार्यक्रम एक भाषण से शुरू होगा। वहां राष्ट्रपति टोनी तान केंग याम, प्रधानमंत्री ली शीन लूंग ओर मानद वरिष्ठ मंत्री श्री गोह चोक तोंग से मेरी बातचीत होगी। मुझे पिछले कई मौकों पर इन लोगों से मिलने का सौभाग्य मिल चुका है। इस साल फरवरी में राष्ट्रपति टोनी तान केंग याम भारत पधार चुके हैं। सिंगापुर में प्रमुख निवेशकों से मुलाकात भारत में निवेश के मौकों पर केंद्रित होगी। कौशल विकास पर जोर देने के लिए मैं आईटीई का भी दौरा करूंगा। मैं एस्प्लेनेड पार्क में आईएनए स्मारक चिन्ह पर जाकर श्रद्धांजलि भी दूंगा। सिंगापुर में 3,50000 से भी ज्यादा भारतीय रहते हैं। 24 नवंबर को मैं यहां एक सामुदायिक कार्यक्रम में हिस्सा लूंगा। मुझे पक्का विश्वास है कि मेरी सिंगापुर यात्रा से भारत-सिंगापुर सहयोग और बढ़ेगा और इससे दोनों देशों, एशिया और पूरी दुनिया को फायदा होगा।